Ustavni sud Crne Gore, u sastavu: predsjednica Desanka Lopičić i sudije – Dragoljub Drašković, Milorad Gogić, Miodrag Iličković, Mevlida Muratović, Hamdija Šarkinović i Budimir Šćepanović, na osnovu odredaba člana 149. stav 1. tačka 2. Ustava Crne Gore i člana 48. tačka 2. Zakona o Ustavnom sudu Crne Gore (»Službeni list Crne Gore«, broj 11/15.), na sjednici od 29. decembra 2016. godine, donio je

**O D L U K U**

**I UKIDA SE** odredba člana 9. Odluke o izmjenama i dopunama Odluke o porezu na nepokretnosti (»Službeni list Crne Gore-opštinski propisi«, broj 50/15.), koju je donijela Skupština opštine Bar.

**II** Ova odluka objaviće se u “Službenom listu Crne Gore” i na način na koji je objavljena Odluka.

**O b r a z l o ž e nj e**

**I**1. Rješenjem Ustavnog suda Crne Gore, U-II br. 27/16, od 4. oktobra 2016. godine, pokrenut je postupak za ocjenu ustavnosti i zakonitosti odredbe člana 9. Odluke, označene u izreci.

 2. U odgovoru Skupštine opštine Bar navedeno je da su u obrazloženju Prijedloga Odluke navedeni razlozi zbog kojih je osporenom odredbom propisano da Odluka stupa na snagu danom objavljivanja, a ne osmog dana od dana objavljivanja, kako je propisano za opšte akte, jer se Zakon o porezu na nepokretnosti i Uredba o izmjenama i dopunama Uredbe o bližim kriterijumima i metodologiji za određivanje tržišne vrijednosti primjenjuju od 1. januara 2016. godine, a poreska obaveza nastaje 1. januara godine za koju se porez utvrđuje, shodno odredbi člana 7. stav 1. Zakona o porezu na nepokretnosti.

3. Osporenom odredbom Odluke propisano je:

*„Č*lan 9.

Ova Odluka stupa na snagu danom objavljivanja u "Službenom listu Crne Gore – opštinski propisi".*“*

4. Ustavni sud je, nakon razmatranja sadržine osporene odredbe člana 9. Odluke, utvrdio da su se stekli uslovi za njeno ukidanje.

5. Za odlučivanje u ovom predmetu relevantne su odredbe sljedećih propisa:

Ustava Crne Gore:

 »Član 1. stav 2.

Crna Gora je građanska, demokratska, ekološka i država socijalne pravde, zasnovana na vladavini prava.

Član 145.

Zakon mora biti saglasan sa Ustavom i potvrđenim međunarodnim ugovorima, a drugi propis mora biti saglasan sa Ustavom i zakonom.

Član 146.

Zakon i drugi propis objavljuje se prije stupanja na snagu, a stupa na snagu najranije osmog dana od dana objavljivanja.

Izuzetno, kada za to postoje razlozi utvrđeni u postupku donošenja, zakon i drugi propis može stupiti na snagu najranije danom objavljivanja.

Član 149. stav 1. tačka 2.

Ustavni sud odlučuje:

2) o saglasnosti drugih propisa i opštih akata sa Ustavom i zakonom; «

Zakona o Ustavnom sudu Crne Gore (»Službeni list Crne Gore«, broj 11/15.):

»Član 48. tačka 2.

Ustavni sud odlukom:

2) utvrđuje da drugi propis, odnosno pojedine njegove odredbe nijesu u saglasnosti sa Ustavom i zakonom, odnosno u vrijeme važenja nijesu bili u saglasnosti sa Ustavom i zakonom;«

6. Iz citirane odredbe člana 146. Ustava proizilazi da se zakon i drugi propis objavljuje prije stupanja na snagu, a da stupa na snagu najranije osmog dana od dana objavljivanja, s tim da, izuzetno, kada za to postoje razlozi utvrđeni u postupku donošenja, zakon i drugi propis može stupiti na snagu najranije danom objavljivanja. Da bi zakon i drugi propis stupio na snagu potrebno je da bude objavljen na odgovarajući način i da protekne određeni period od njegovog objavljivanja do njegovog stupanja na snagu. Vremensko razdoblje od osam dana, iz odredbe člana 146. Ustava, podrazumijeva period koji je potreban da bi se s odredbama novog propisa upoznali subjekti na koje se odnosi, odnosno da zakon i drugi propis mora stupiti na snagu tačno određenog dana.

6.1. Nasuprot tome, osporenom odredbom člana 9. Odluke donosilac akta je propisao da taj akt stupa na snagu danom objavljivanja. Kako iz odredbe člana 146. stav 2. Ustava proizilazi da, izuzetno kada za to postoje razlozi utvrđeni u postupku donošenja, zakon i drugi propis može stupiti na snagu najranije danom objavljivanja, a Skupština Opštine Bar Ustavnom sudu nije dostavila dokaz iz kojeg bi se moglo utvrditi da su, prilikom donošenja Odluke, utvrđeni razlozi koji dopuštaju njeno stupanje na snagu danom objavljivanja, to je, Ustavni sud utvrdio da osporena odredba člana 9. Odluke nije u saglasnosti s odredbom člana 146. stav 2. Ustava. Ustavni sud je, stoga, ukinuo osporenu odredbu Odluke.

7. Na osnovu iznijetih razloga, odlučeno je kao u izreci.

**II** Odluka o prestanku važenja osporene odredbe člana 9. Odluke o izmjenama i dopunama Odluke o porezu na nepokretnosti i o objavljivanju ove Odluke zasnovana je na odredbama člana 151. stav 2., člana 152. stav 1. Ustava Crne Gore i člana 51. stav 1. Zakona o Ustavnom sudu Crne Gore.

U-II br.27/16 PREDSJEDNICA,

29. decembar 2016. godine Desanka Lopičić,s.r.

P o d g o r i c a